b'\n_START_ARTICLE_\nVekoslav Rai\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nVekoslav Rai\xc4\x8d se je rodil v kme\xc4\x8dki dru\xc5\xbeini (v rojstni knjigi vpisan kot Alois Reich). Obiskoval je 3. in 4. razred gimnazije v Mariboru, po 5. razredu 1864 pa ni ve\xc4\x8d omenjen. Okoli leta 1867 je postal zavarovalni agent dru\xc5\xbebe Victoria v Trstu, od konca 1887 ali za\xc4\x8detku 1888 do upokojitve pa je bil uslu\xc5\xbebenec zavarovalne zadruge Croatia v Zagrebu._NEWLINE_V \xc4\x8dasu, ko je pri\xc5\xa1el v Trst, se je za\xc4\x8delo zlasti med prebivalci okoli\xc5\xa1kih naselij \xc5\xbeivahno \xc4\x8ditalni\xc5\xa1ko gibanje. Rai\xc4\x8d je deloval v rojanski \xc4\x8ditalnici kot recitator in igralec. Leta 1869 je bil v Trstu soustanovitelj slovenskega delavskega dru\xc5\xa1tva \xc4\x8cebelica. Verjetno je ob ustanovitvi dru\xc5\xa1tva izdal bro\xc5\xa1uro Potrebe delavcev dru\xc5\xa1tva za Slovence v Trstu (Trst, 1869) in se zavzemal za delovanje na podlagi samopomo\xc4\x8di. Leta 1871 je bil lastnik in glavni urednik \xc5\xa1tirinajstdnevnika Primorec; Slovenski biografski leksikon navaja, da je bil urednik Pianovega Slovenskega Primorca in da je leta 1871 postal lastnik in odgovorni lastnik lista. O\xc4\x8ditno gre za pomoto, ker pisec gesla ne lo\xc4\x8di med Pianovima listoma Slovenski Primorec in Primorec, ki sta izhajala v letih 1867\xe2\x88\x921869, ter \xc5\xa1tirinajstdnevnikom Primorec, katerega je Rai\xc4\x8d sam ustanovil 1871. Rai\xc4\x8dev list je bil liberalno usmerjeno glasilo, za katerega je na za\xc4\x8detku kazalo, da bo osrednji list za Primorsko, a ker ni pri\xc5\xa1lo do pravega sporazuma med Gori\xc4\x8dani in Tr\xc5\xbea\xc4\x8dani, je list deloval le na Tr\xc5\xbea\xc5\xa1kem, Gori\xc4\x8dani pa so imeli svojo So\xc4\x8do. Leta 1871 je v Trstu izdal \xc5\xa1e almanah Pomladansko cvetje, ki je objavil pesmi in prozo manj uveljavljenih slovenskih literatov. Po prenehanju izhajanja Primorca se je tudi Rai\xc4\x8d umaknil iz javnega \xc5\xbeivljenja.'